ROZHODNUTIE KOMISIE
z 23. novembra 2006,
ktorým sa schvaľujú plány na eradikáciu klasického moru ošípaných u diviakov a plány núdzového očkovania diviakov a ošípaných v chovoch proti tomuto ochoreniu v Rumunsku
[oznámené pod číslom K(2006) 5426]
(Text s významom pre EHP)
(2006/802/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Bulharska a Rumunska, a najmä na jej článok 4 ods. 3,
so zreteľom na Akt o pristúpení Bulharska a Rumunska, a najmä na jeho článok 42,
so zreteľom na smernicu Rady 2001/89/ES z 23. októbra 2001 o opatreniach Spoločenstva na tlmenie klasického moru ošípaných (1), a najmä jej článok 16 ods. 1 druhý pododsek, článok 19 ods. 3 druhý pododsek a článok 20 ods. 2 štvrtý pododsek,
keďže:
(1)
Smernicou 2001/89/ES sa zavádzajú minimálne opatrenia Spoločenstva na kontrolu klasického moru ošípaných. Tieto opatrenia zahŕňajú ustanovenie, že po potvrdení prvého prípadu klasického moru ošípaných u diviakov majú členské štáty predložiť Komisii plán opatrení na eradikáciu tohto ochorenia. V rámci týchto opatrení sa tiež ustanovuje núdzové očkovanie diviakov a ošípaných v chovoch.
(2)
V roku 2006 sa v Rumunsku vyskytli prípady klasického moru ošípaných u diviakov a ošípaných v chovoch.
(3)
Vzhľadom na pristúpenie Rumunska by sa mali na úrovni Spoločenstva ustanoviť opatrenia týkajúce sa situácie klasického moru ošípaných v tejto krajine.
(4)
Rumunsko zaviedlo program na zisťovanie a kontrolu klasického moru ošípaných na celom území tejto krajiny. Tento program naďalej prebieha.
(5)
Dňa 27. septembra 2006 Rumunsko predložilo Komisii na schválenie aj plán na eradikáciu klasického moru ošípaných u diviakov a plán núdzového očkovania diviakov proti klasickému moru ošípaných na celom území Rumunska.
(6)
Okrem toho Rumunsko predložilo 27. septembra 2006 Komisii plán núdzového očkovania ošípaných vo veľkých chovoch markerovou očkovacou látkou a plán núdzového očkovania ošípaných v menších chovoch živou oslabenou konvenčnou očkovacou látkou.
(7)
Plány, ktoré Rumunsko predložilo, Komisia preskúmala a usúdila, že sú v súlade so smernicou 2001/89/ES.
(8)
V záujme zdravia zvierat musí Rumunsko zabezpečiť účinné uplatňovanie týchto opatrení, najmä zriadením plne funkčných národných a miestnych centier na kontrolu ochorenia, ako sa stanovuje v plánoch predložených 27. septembra 2006.
(9)
Vzhľadom na endemický výskyt klasického moru ošípaných na území Rumunska Komisia prijala rozhodnutie Komisie 2006/779/ES zo 14. novembra 2006 o prechodných opatreniach na kontrolu zdravia zvierat v súvislosti s klasickým morom ošípaných v Rumunsku (2), ktoré sa má uplatňovať od dátumu nadobudnutia účinnosti Zmluvy o pristúpení Bulharska a Rumunska.
(10)
Týmito opatreniami stanovenými v rozhodnutí 2006/779/ES sa okrem iného zakazuje zasielanie mäsa a mäsových výrobkov z ošípaných, ako aj výrobkov a prípravkov obsahujúcich mäso z ošípaných z Rumunska do iných členských štátov. Na tieto účely musí byť takéto mäso a výrobky označené osobitným označením. Rovnako je vhodné označiť rovnakou značkou čerstvé mäso z ošípaných očkovaných počas núdzového očkovania v súlade so súčasným rozhodnutím a stanoviť predpisy na uvádzanie takéhoto mäsa na trh.
(11)
So zreteľom na pristúpenie Rumunska by sa mali opatrenia stanovené v tomto rozhodnutí schváliť ako prechodné opatrenia uplatňované počas deviatich mesiacov od dátumu pristúpenia.
(12)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Plány na eradikáciu klasického moru ošípaných u diviakov
Plán na eradikáciu klasického moru ošípaných u diviakov v oblasti stanovenej v bode 1 prílohy, ktorý Rumunsko predložilo Komisii 27. septembra 2006, sa schvaľuje.
Článok 2
Plán núdzového očkovania proti klasickému moru ošípaných u diviakov
Plán núdzového očkovania proti klasickému moru ošípaných u diviakov v oblasti stanovenej v bode 2 prílohy, ktorý Rumunsko predložilo Komisii 27. septembra 2006, sa schvaľuje.
Článok 3
Plán núdzového očkovania markerovou očkovacou látkou proti klasickému moru ošípaných u ošípaných v chovoch
Plán núdzového očkovania markerovou očkovacou látkou proti klasickému moru ošípaných u ošípaných v chovoch v oblasti stanovenej v bode 3 prílohy, ktorý Rumunsko predložilo Komisii 27. septembra 2006, sa schvaľuje.
Článok 4
Plán núdzového očkovania živou oslabenou konvenčnou očkovacou látkou proti klasickému moru ošípaných u ošípaných v chovoch
Plán núdzového očkovania živou oslabenou konvenčnou očkovacou látkou proti klasickému moru ošípaných u ošípaných v chovoch v oblasti stanovenej v bode 4 prílohy, ktorý Rumunsko predložilo Komisii 27. septembra 2006, sa schvaľuje.
Článok 5
Povinnosti Rumunska v súvislosti s mäsom z ošípaných
Rumunsko zabezpečuje, aby sa mäso z ošípaných:
a)
ktoré sa zaočkujú markerovou očkovacou látkou podľa článku 3, obmedzilo na vnútroštátny trh a nezasielalo sa do iných členských štátov;
b)
ktoré sa zaočkujú podľa článkov 3 a 4, označilo osobitnou zdravotnou alebo identifikačnou značkou, ktorú si nemožno pomýliť so značkou Spoločenstva, ako je uvedené v článku 4 rozhodnutia 2006/779/ES;
c)
ktoré sa zaočkujú živou oslabenou konvenčnou očkovacou látkou podľa článku 4, obmedzilo na súkromnú domácu spotrebu alebo na priame zásobovanie konečného spotrebiteľa alebo miestneho trhu v tom istom okrese výrobcom v malých množstvách a nezasielalo sa do iných členských štátov.
Článok 6
Informačné povinnosti Rumunska
Rumunsko každý mesiac zabezpečí prísun informácií Komisii a členským štátom v súvislosti s plánmi núdzového očkovania ošípaných, ako sa stanovuje v článkoch 3 a 4, a to:
a)
počet očkovaných ošípaných, počet dávok použitej očkovacej látky a počet chovov, kde boli takéto ošípané očkované;
b)
počet porazených ošípaných a zoznam bitúnkov, kde boli takéto ošípané porazené;
c)
počet a typ skúšok na zisťovanie ochorenia vykonaných s cieľom kontrolovať očkovanie a výsledky týchto skúšok.
Článok 7
Opatrenia na dosiahnutie súladu zo strany Rumunska
Rumunsko prijme potrebné opatrenia na dosiahnutie súladu s týmto rozhodnutím a následne ich uverejní. Bezodkladne o tom informuje Komisiu.
Článok 8
Účinnosť
Toto rozhodnutie sa uplatňuje len s výhradou nadobudnutia platnosti Zmluvy o pristúpení Bulharska a Rumunska a od nadobudnutia platnosti tejto zmluvy.
Uplatňuje sa počas obdobia deviatich mesiacov.
Článok 9
Adresát
Toto rozhodnutie je určené členským štátom.
V Bruseli 23. novembra 2006